Broj: 711-I-2003-M-127/21-02-11

Zagreb, 21. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev dužnosnika Gorana Pauka, župana Šibensko-kninske županije do 3. lipnja 2021.g.,** za davanjem mišljenja Povjerenstva**,** na 146. sjednici, održanoj 21. listopada 2021.g., donosi sljedeće:

**MIŠLJENJE**

**Dužnosnik Goran Pauk, župan Šibensko-kninske županije do 3. lipnja 2021.g., može osnovati trgovačko društvo, bez obzira na registriranu djelatnost društva, ali na temelju članka 14. stavka 1., u vezi s člankom 20. stavkom 3. ZSSI-a, u razdoblju od dvanaest mjeseci nakon prestanka obnašanja navedene dužnosti ne može obavljati poslove upravljanja niti biti član nadzornog odbora trgovačkog društva.**

Obrazloženje

Zahtjev za davanjem mišljenja Povjerenstva podnio je dužnosnik Goran Pauk, župan Šibensko-kninske županije do 3. lipnja 2021.g., U knjigama ulazne pošte zahtjev je zaprimljen dana 12. listopada 2021.g., pod poslovnim brojem: 711-U-5026-M-127/21-01-2 te je povodom istog otvoren predmet broj: M-127/21.

Člankom 3. stavkom 1. podstavkom 38. ZSSI-a propisano je da su župani i gradonačelnik Grada Zagreba dužnosnici u smislu navedenog Zakona. Uvidom u Registar dužnosnika utvrđeno je da je dužnosnik Goran Pauk obnašao dužnost župana Šibensko-Kninske Županije u mandatu 2017.-2021. do 3. lipnja 2021.g., kao i u ranijem mandatu 2013.-2017. Stoga je Goran Pauk, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako mu je mandat župana Šibensko-kninske županije prestao 3. lipnja 2021.g. Dužnosnik je trenutno u statusu korištenja radnih prava šest mjeseci, odnosno do 3. prosinca 2021.g. Dužnosnik dalje navodi kako ima namjeru osnovati tvrtku, j.d.o., šireg obuhvata djelatnosti pa ga interesira ima li na to pravo prije isteka godine dana od prestanka mandata te postoje li kakva ograničenja u zapošljavanju, radu, djelatnostima tvrtke ili dr.

Člankom 20. stavkom 1. ZSSI-a propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. istog članka propisano je da u slučaju iz stavka 1. toga članka Povjerenstvo može dužnosniku dati suglasnost na imenovanje, izbor ili sklapanje ugovora ukoliko iz okolnosti konkretnog slučaja proizlazi da ne postoji sukob interesa.

 Povjerenstvo obrazlaže kako je člankom 20. stavkom 1. ZSSI-a propisana zabrana stupanja u radni odnos u razdoblju od 12 mjeseci nakon prestanka mandata u onim pravnim osobama koje su za vrijeme mandata dužnosnika bile u poslovnom odnosu s tijelom javne vlasti u kojem je dužnosnik obnašao dužnost.

Nadalje, člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnike proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, budući da bi se u predmetnom slučaju radilo o novoosnovanom društvu, Povjerenstvo je mišljenja da dužnosnik Goran Pauk, župan Šibensko-kninske županije do 3. lipnja 2021.g., može osnovati trgovačko društvo, bez obzira na registriranu djelatnost društva, te se u istom zaposliti, ali na temelju članka 14. stavka 1., u vezi s člankom 20. stavkom 3. ZSSI-a, u razdoblju od dvanaest mjeseci nakon prestanka obnašanja navedene dužnosti ne može obavljati poslove uprave niti biti član nadzornog odbora trgovačkog društva.

Također se dužnosniku ukazuje na obveze iz članka 8. i 9. ZSSI-a, odnosno obvezu da okolnost osnivanja društva prijavi u Izvješću o imovinskom stanju kojeg podnosi povodom proteka 12 mjeseci od prestanka obnašanja dužnosti.

S obzirom na sve navedeno, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Goran Pauk, osobnom dostavom

2. Objava na internetskoj stranici Povjerenstva

3. Pismohrana